**PRESSITEADE**

**Tallinnas, 04.10.2017**

**Harjumaal valitakse taas Aasta tegijaid**

**Harju Ettevõtlus- ja Arenduskeskus (HEAK) kuulutas välja konkursi leidmaks 2017.aasta Harjumaa tublimaid tegijaid kategooriates** [**aasta ettevõte**](http://www.heak.ee/harjumaa-aasta-ettevote-2015)**, aasta** [**väikeettevõte**](http://www.heak.ee/harjumaa-aasta-vaikeettevote-2015)**, aasta** [**kodanikuühendus**](http://www.heak.ee/harjumaa-aasta-kodanikuuhendus-2015)**, aasta** [**toetaja**](http://www.heak.ee/harjumaa-aasta-toetaja-2015)**, aasta** [**sädeinime**](http://www.heak.ee/harjumaa-aasta-sadeinimene-2015)**ne ja** [**aasta tegu**](http://www.heak.ee/harjumaa-aasta-tegu-2015)**. Kandidaate saab esitada 31.oktoobrini HEAK´i kodulehel** [www.heak.ee](http://www.heak.ee)**.**

Harju maavanem Ülle Rajasalu on kindel, et igas Harjumaa piirkonnas leidub neid, kes tunnustust väärivad: „Kutsun harjumaalasi märkama tublisid tegijaid enda ümber ja võtma endale see aeg, et esitada kandidaate. Parima tiitleid ei jagu kunagi kõigile, aga ka nominatsioon on juba tore tunnustus,“ rõhutab maavanem.

Ankeedid on leitavad HEAK´i kodulehel Aasta tegija alajaotuses. Kandidaat peab vastama esitatava kategooria tingimustele. Kandidaate võib üles seada üksikisikuna, koos sõpruskonna või kogukonnaga. Esitaja võib olla nt kogukonna elanik, külaliider, ettevõtja, kohaliku omavalitsuse esindaja vm.

 „Inimeste tunnustamine on üks võimalusi avaldada tänu nende tegevusele valla elu edendamisel. Pean lugu inimestest, kes panustavad oma oskusi ja aega kogukonna liikmena, küsimata, mis ma selle eest saan. Neid peame üheskoos märkama!“ ütleb Anija vallavanem Arvi Karotam, kelle juhitavast omavalitsusest esitati 2016.aastal konkursile tunnustamiseks kõige enam kandidaate. Aasta tegu 2016 – Anija Lüliti – sai tuntuks just tänu valla inimeste initsiatiivile.

Harjumaa aasta tegija on konkurss, mille raames Harju Ettevõtlus- ja Arenduskeskus, Harju Maavalitsus, Harjumaa Omavalitsuste Liit ja Kodukant Harjumaa tunnustavad silmapaistvaid tegusid Harjumaal ning inimesi, kodanikuühendusi ja ettevõtteid, kes on panustanud maakonna arengusse. Tallinna linn tunnustab oma parimaid eraldi.

Aita leida ja tunnustada Harjumaa parimaid tegijaid!

Lisainfo:
Külli Vollmer
konkursi eestvedaja
Harju Ettevõtlus- ja Arenduskeskus
65 66 522
kylli@heak.ee